Pakej Bantuan Ekonomi diumum Isnin ini
KUCHING: Kerajaan Sarawak akan mengumumkan Pakej Bantuan Ekonomi negeri
pada Isnin (23 Mac) ini dalam usaha mengurangkan beban ekonomi dan membantu
rakyat yang terjejas akibat penularan Covid-19. Ketua Menteri Datuk Patinggi Abang Johari Tun Openg mendedahkan perkara
tersebut pada sidang media selepas mesyuarat Masjlis Keselamatan Negeri di
Wisma Bapa Malaysia, di sini, semalam. Bagaimanapun, beliau tidak memberikan perincian maklumat mengenai pakej itu
dan hanya berkata akan diumumkan pada satu sidang media Isnin nanti. “Kita namakannya sebagai Pakej Bantuan Ekonomi dan akan diumumkan pada
Isnin,” katanya ringkas. Ketika ditanya pemberita mengenai bantuan bagi peniaga kecil yang terjejas
selama tempoh Perintah Kawalan Pergerakan bagi mengekang penularan wabak
Covid-19, Abang Johari berkata ia turut dimasukkan di dalam Pakej Bantuan
Ekonomi. Sehubungan itu, beliau meminta orang ramai terutamanya rakyat negeri ini
menunggu pengumuman yang akan dibuat pada Isnin ini. Mengulas mengenai pertanyaan pemberita tentang bekalan topeng muka dan
cecair pencuci tangan, Abang Johari memberi jaminan ia sedang diusahakan oleh
Kerajaan Negeri. “Kita sedang berusaha mendapatkan bekalan topeng muka diimport ke Sarawak. “Pada masa ini ada topeng muka dan hidung dihantar oleh Kerajaan China ke
Malaysia dan sekarang masih di Lapangan Terbang Antarabangsa Kuala Lumpur
(KLIA). “Apa yang Kerajaan Negeri sedang lakukan pada masa ini adalah mencari idea
baharu bagi mendapatkan bekalan tersebut untuk terus ke Kuching dari negara
China,” jelasnya. Untuk rekod, Kerajaan Persekutuan telah mengumumkan Pakej Ransangan Ekonomi
bagi berdepan dengan situasi Covid-19 pada 27 Februari lalu dengan tambahan
diumumkan pada 16 Mac. Sementara beberapa negeri lain seperti Selangor dan
Sabah akan mengumumkan pakej seumpama. Menjawab soalan lain mengenai persoalan bahagian kewangan bagi syarikat
bukan perkhidmatan penting adakah pekerja dapat turun kerja menguruskan
pembayaran gaji memandangkan sudah hujung bulan, Abang Johari berkata ia dapat
dilakukan dengan syarat meminimumkan pekerja yang turun kerja. “Ya, mereka perlu membayar gaji pekerja, dan itu terpulang kepada pekerja
dan majikan dan mereka boleh turun kerja mengikut jadual. “Mereka tidak boleh turun kerja seperti hari biasa dan menguruskan sendiri
jadual kerja, apa yang penting adalah mengekalkan jarak satu meter antara satu
sama lain,” tegasnya. Abang Johari dalam masa yang sama menasihtkan orang ramai untuk tidak
menyebarkan berita palsu dan tidak sahih kerana pelaku kesalahan ini boleh
dikenakan tindakan undang-undang yang sedia ada. 
See author's posts
